b'\n_START_ARTICLE_\nDermatof\xc3\xbc\xc3\xbctia\n_START_PARAGRAPH_\nDermatof\xc3\xbc\xc3\xbctia on aeroobsete seente tekitatud pindmine infektsioon naha pealmistes kihtides, k\xc3\xbc\xc3\xbcntes ja karvades.\n_START_SECTION_\nHaigustekitajad\n_START_PARAGRAPH_\nDermatof\xc3\xbc\xc3\xbctiat tekitavaid seeni nimetatakse dermatof\xc3\xbc\xc3\xbctideks. Neid on teada \xc3\xbcle 40 erineva liigi perekondadest Epidermophyton, Microsporum ja Trichophyton. Dematof\xc3\xbc\xc3\xbcdid suudavad lagundada sarvainet ning parasiteerivad inimeste ja loomade keratiini sisaldavates kudedes. Olenevalt seente peamisest elukeskkonnast ja levikuteest jaotatakse dermatof\xc3\xbc\xc3\xbcdid antropofiilseteks, geofiilseteks ja zoofiilseteks. Antropofiilsed haigustekitajad levivad inimeselt inimesele otsese kontakti teel v\xc3\xb5i kaudselt, nakatunud esemete (n\xc3\xa4iteks jalan\xc3\xb5ud, kamm v\xc3\xb5i r\xc3\xa4tik) kaudu. Levinud liigid on n\xc3\xa4iteks Epidermophyton floccosum, Microsporum audouinii ja Trichophyton rubrum. Zoofiilsed seened levivad loomadelt inimesele, samuti otseses kokkupuutes haigestunud loomaga v\xc3\xb5i kaudselt loomaga kokkupuutunud esemete v\xc3\xb5i keskkonna kaudu, kus leidub nakatunud karvu v\xc3\xb5i nahakettusid. Levinud liigid on n\xc3\xa4iteks Microsporum canis, Microsporum equinum ja Trichophyton verrucosum. Harvem v\xc3\xb5ib inimest nakatada ka pinnases leiduvad ehk geofiilsed seened, n\xc3\xa4iteks Microsporum gypseum. On leitud, et spooride kinnitumiseks nahale piisab umbes kahest tunnist, seda soodustavad soe ja niiske keskkond, seente toodetud proteol\xc3\xbc\xc3\xbctilised ens\xc3\xbc\xc3\xbcmid ja naha kaitsebarj\xc3\xa4\xc3\xa4ri defektid. Kui nakatumine on toimunud, j\xc3\xa4rgneb 1 kuni 3 n\xc3\xa4dalane inkubatsiooniperiood, mille jooksul toimub seene kasvamine sarvkihis ilma n\xc3\xa4htavate haigustunnusteta.'